Порука (М. Настасијевић)
Момчило Настасијевић

Прозрем вас:
јадна јаснота,
умље, јадна реч,
мрачни пут грете.

Замукни муком скота; —
достојан споља лик и ум,
унутра звер
и беспомоћно дете.

Мркло кад језгро живота,
замрачи њим
и празни умља вид.

Из таме себе тамом потеци ван;
ругобом ноћи
штурину оплоди дан
у видела непребол,
у стид.

Чујем вас:
на мужанско грло
зацвили дете,
рикне на питомине звер.

И синак био мајци,
или кћер,
замукни, залуд глас,
кад никог и ништа не зовете.

Јадна јаснота,
умље, јадна реч,
мрачни пут грете.

Достојан споља лик и ум,
унутра звер,
и беспомоћно дете.

Српска уметничка поезија